केंद्रीय मंत्री अनुराग ठाकुर ने भोपाल की 27 हस्तियों को सम्मानित किया
Bhaskar Eminence Award 2023: Union Minister Anurag Thakur honored 27 personalities of Bhopal केंद्रीय सूचना प्रसारण एवं खेल मंत्री अनुराग ठाकुर ने बुधवार को नई दिल्ली में भास्कर एमिनेंस अवार्ड-2023 प्रदान किए।
केंद्रीय सूचना प्रसारण एवं खेल मंत्री अनुराग ठाकुर ने बुधवार को नई दिल्ली में भास्कर एमिनेंस अवार्ड-2023 प्रदान किए। उन्होंने नई दिल्ली में आयोजित अवॉर्ड समारोह में भोपाल की 27 हस्तियों को सम्मानित किया।
अनुराग ठाकुर ने इन अवॉर्ड्स को अभी तक के अच्छे काम के सम्मान के साथ-साथ भविष्य में और बेहतर करने के लिए प्रोत्साहन बताया। अनुराग ने कहा कि अवार्ड होते हैं पीठ थपथपाने के लिए, प्रोत्साहन के लिए। ताकि जो लोग अभी अच्छा काम कर रहे हैं वे भविष्य में और बेहतर काम करके दिखाएं।
रियल एस्टेट, इन्फ्रास्ट्रक्चर, एजुकेशन जैसे प्रमुख क्षेत्रों के लोगों को मिला अवॉर्ड
जिन हस्तियों को ये अवॉर्ड दिया गया है उन्होंने अपने-अपने क्षेत्र में सराहनीय कार्य किया है और भोपाल को गौरवान्वित किया है। यह हस्तियां रियल एस्टेट, इन्फ्रास्ट्रक्चर, एजुकेशन, हेल्थकेयर, लाइफ स्टाइल, सोशल वर्क आदि जैसे प्रमुख क्षेत्रों से संबंधित हैं और सभी ने अपने-अपने क्षेत्रों में उल्लेखनीय उपलब्धियां हासिल की हैं।
भविष्य में और बेहतर करने के लिए प्रोत्साहन है भास्कर एमिनेंस अवार्ड
अनुराग ठाकुर ने कहा कि दैनिक भास्कर की तरफ से इन हस्तियों को उनके उत्कृष्ट कार्यों के लिए सम्मानित करने के साथ-साथ समाज व शहर में दिए गए उनके योगदान को सामने लाया गया। मप्र को 2001-02 में बीमारू राज्य कहा जाता था, लेकिन 2021-22 में मप्र ने तमाम राज्यों को पीछे छोड़ते हुए तमाम सेक्टर में सर्वश्रेष्ठ काम किया है।
इसमें सरकार ने तो प्रयास किए ही हैं. लेकिन उन सभी लोगों का भी इसमें योगदान हैं, जो अपने अपने सेक्टर में बेहतर काम कर रहे अलग-अलग सेक्टर के लोग जिन्होंने खुद का विकास तो किया ही प्रदेश और देश की अर्थव्यवस्था के आकार को बढ़ाने में भी अपना योगदान दिया है। हम यदि अपने लिए अच्छा करेंगे, तो प्रदेश और देश के लिए अपने आप अच्छा हो जाएगा।
हमारा लक्ष्य दुनिया में सबसे आगे जाना है
ठाकुर ने कहा कि आगे बढ़ते हुए हमें पीएम मोदी के पंच प्रणों को याद रखना चाहिए। अभी तो हम दुनिया की पांचवी सबसे बड़ी अर्थव्यवस्था बने हैं, अगले दो सालों में तीसरी बड़ी अर्थव्यवस्था का जाली, लेकिन हमारा लक्ष्य दुनिया में सबसे आगे जाना है।